Библија (Бакотић) : Друга Павлова посланица Тимотеју


Глава 1.
1 Павле, апостол Исуса Христа по вољи Божјој, за проповедање обећања живота који је у Исусу Христу,

2 Тимотеју, љубљеноме сину: Милост, милосрђе и мир теби од Бога Оца и Исуса Христа, Господа нашега!

3 Захваљујем Богу, коме су прародитељи моји служили, а и ја служим чистом савешћу, што дан и ноћ непрестано имам спомен на тебе у молитвама својим,

4 желећи да те видим опомињући се суза твојих, да се испуним радости

5 опомињући се искрене вере твоје, која се усели најпре у бабу твоју Лоиду и у матер твоју Евникију, а уверен сам да је још увек у теби.

6 Због тога напомињем ти да подгреваш дар Божји који си мојим рукоположењем примио.

7 Јер нам Бог не даде духа страха, него снаге, љубави и мудрости.

8 Не стиди се дакле сведочанства које треба дати Господу нашему Исусу Христу, ни мене, сужња његова, него трпи и ти са мном за јеванђеље, по сили Бога,

9 који нас спасе и упути светом звању, не по делима нашима, него по својој наредби и по милости која нам је дана у Исусу Христу пре вечних времена,

10 и која се сад показа појављењем Спаситеља нашега Исуса Христа, који уништи смрт и обасја живот и бесмртност јеванђељем.

11 За ово јеванђеље сам ја постављен апостолом, са дужношћу да учим паганце,

12 и зато ја ово трпим; али се не стидим за то, јер знам коме веровах, и уверен сам да он има моћ да сачува мој аманет за тај дан.

13 Имај у памети пример здравих речи које си чуо од мене, у вери и љубави Исуса Христа.

14 Добри аманет сачувај по Духу Светоме који пребива у нама.

15 Ти знаш да су ме сви у Азији напустили, међу којима и Фигел и Ермоген.

16 Господ да да милост Онисифорову дому, јер ме много пута утеши, и окова мојих не постиди се,

17 него, дошавши у Рим, потражи ме још с већим старањем и нађе ме.

18 Да да њему Господ да нађе милост од Господа у дан онај. И у Ефесу колико ми послужи, ти знаш боље него ико.

Глава 2.
1 Ти, дакле, сине мој, јачај у милости Исуса Христа,

2 и што си чуо од мене пред многим сведоцима, то предај верним људима који ће бити вредни и друге научити.

3 Претрпи са мном као добар војник Исуса Христа.

4 Јер се никакав војник не осврће на послове живота ако хоће да је по вољи ономе који га је у војску узео;

5 и борац не добија венац ако се правилно не бори;

6 и ратар треба да се труди пре но што покупи плод.

7 Разуми што говорим, јер Господ ће ти дати разум у свему.

8 Опомињи се Господа Исуса Христа, потомка од семена Давидова, ускрсла из мртвих по јеванђељу моме,

9 за које трпим до самих окова као злочинац. Али реч Божја није окована.

10 Зато трпим све избраних ради, да и они добију спасење у Исусу Христу са славом вечном.

11 Истинита је ова реч: Ако с њим умресмо, то ћемо с њим и живети;

12 ако устрајемо, с њим ћемо и краљевати; а ако га се одрекнемо и он ће се нас одрећи.

13 Ако смо му неверни, он остаје веран, јер он не може себе одрећи.

14 Ово напомињи и истакни пред Господом, да се избегну препирања која не служе на корист него на пропаст оних који слушају.

15 Постарај се да се покажеш као искушан човек пред Богом, као радник који се нема чега стидети и право управља речју истине.

16 А празних и поганих разговора клони се, јер који их држе, ти ће све више у бездушности да напредују,

17 и реч ће њихова као рак-рана гристи. Међу таквима су и Именеј и Филит,

18 који сврнуше с истине, говорећи да је ускрснуће већ било, и који кваре веру неких.

19 Али чврсто стоји темељ Божји с овим речима које су му печат: "Зна Господ своје", и "Да одступи од неправде сваки који спомиње име Господње".

20 У великом дому нема само златних и сребрних судова, него их има и дрвених и земљаних, и једни су за част а једни за срамоту.

21 Ко се дакле држи чист од таквих ствари, тај ће бити суд за част, освећен и користан домаћину и способан за свако добро дело.

22 Бежи од жудњи младости и држи се правде, вере, љубави, мира са свима који чистим срцем Господа призивају,

23 а чувај се лудих и празних запиткивања, знајући да од њих долазе свађе.

24 А слуга Господњи не треба да се свађа, него он треба да буде сусретљив према свима, поучљив, трпељив,

25 и он с благошћу треба да поучава оне који се противе, да би им како Бог дао да се покају, па да дођу до познања истине,

26 и да се ископају из замке ђавла, који их је уловио да их својој вољи покори.

Глава 3.
1 Знај да ће у последње дане настати тешка времена,

2 јер ће људи постати себични, лакоми, ташти, охоли, хулници, непокорни родитељима, неблагодарни, недушевни, неосетљиви,

3 неверни, клеветници, неуздржљивци, свирепи, непријатељи добрих људи,

4 издајници, нагли, надувени, и који ће више марити за сласти него за Бога;

5 који ће имати изглед побожности, али одбацивши оно што чини силу њезину. Клони се таквих!

6 Међу њима има и таквих који се завлаче по кућама и маме слабе и ограничене женске пуне греха, узнемирене свим могућим жудњама,

7 и које увек истражују и никад не могу да дођу до познања истине.

8 Као што се Јаније и Јамврије противише Мојсију, тако се и ти људи противе истини, људи покваренога ума, прекорни у ономе што се односи на веру.

9 Али они неће даље напредовати, јер ће се њихово безумље очитовати пред свима, као што се очитова и оно оне двојице.

10 Али ти си ме следовао у мојој науци и видео си моје живљење и знаш моје намере, веру моју, благост, љубав, устрајност моју, протеривања, трпљење моје.

11 Којим мукама нисам ја изложен био у Антиохији, у Иконију, у Листри? Каква прогонства не поднесох? И од свију ме избави Господ.

12 И сви који побожно хоће да живе у Исусу Христу, биће гоњени,

13 али људи зли и заводљиви напредоваће увек у злу, варајући и друге и саме себе.

14 Ти устрај у ономе што си научио и што ти је поверено, знајући од кога си научио.

15 Од детињства свога знаш Света писма која те могу умудрити на спасење по вери која је у Исусу Христу.

16 Цело је Писмо од Бога надахнуто и корисно за учење, за уверавање, за поправљање, за поучавање у правди,

17 да буде савршен човек Божји и способан за свако добро дело.

Глава 4.
1 Заклињем те пред Богом и Господом нашим Исусом Христом, који ће судити живима и мртвима, и у име појављења његова и краљевства његова,

2 проповедај реч, подстрекавај у погодно време и у непогодно време, укоравај, запрети, умоли са сваким стрпљењем и поучавај;

3 јер ће доћи време кад људи неће слушати здраве науке, него ће, да угоде својим ушима, тражити учитеље по својим наклоностима,

4 и одвратиће уши од истине и окренуће се празним причама.

5 Али ти буди у свему трезвен, трпи муке, врши дело јеванђеља, испуни дужност службе своје.

6 А ја већ служим за налив жртве, и већ се приближује време мог поласка.

7 Добар сам рат ратовао, свршио сам трку, веру сам одржао.

8 Мени је већ припремљен венац правде, који ће ми у тај дан дати Господ, праведан судија, и не само мени него и свима који се радују његовом појављењу.

9 Настој да дођеш што пре к мени,

10 јер ме Димас остави, пошто му је садашњи свет омило, те отиде у Солун. Крискент отиде у Галатију, Тит у Далмацију. Лука је сам код мене.

11 Марка узми и доведи са собом, јер ми је добар за службу,

12 Тихика послао сам у Ефес.

13 Кад дођеш донеси ми огртач што сам оставио у Троади код Карпа, и књиге, особито кожне.

14 Александар ковач много ми зла учини. Господ ће му платити по делима његовим.

15 Чувај се и ти од њега, јер се он много противи нашим речима.

16 У првој мојој одбрани нико ми не поможе, него ме сви напустише. Да им се то не урачуна!

17 Али Господ би са мном и даде ми снагу да се преко мене сврши проповедање и да га чују сви паганци. И избавих се из чељусти лавових.

18 Господ ће ме избавити од свакога зла дела и сачуваће ме за краљевство своје небеско. Њему хвала на векове векова! Амин!

19 Поздрави Прискилу и Аквила и Онисифоров дом.

20 Ераст оста у Коринту, а Трофима оставих у Милету болесна.

21 Настој да дођеш пре зиме! Поздрављају те Еувул, Пуд, Лин, Клаудија и сва браћа.

22 Господ Исус Христос са духом твојим! Милост с вама! Амин!